અમે મગનને મળ્યા અને આ વાત સમજાવી ત્યારે એ સમજ્યો ખરો. પણ, અમે પુછયું કે તમારા પ્લાન્ટમાં અવાજ કેટલો થાય છે ત્યારે એ મુંઝાયો. અવાજને આકાર નથી હોતો કે જેથી એ હાથના ઈશારે અમને સમજાવે કે અવાજ આટલો “મોટો” હતો કે આટલો “નાનો” હતો. માથું ખંજવાળતાં એણે કહ્યું, “બહુ એટલે બહુ જ અવાજ આવે છે.” મગનને ખબર ન હતી કે જેમ કાપડ મીટરમાં મપાય કે દુધ લીટરમાં મપાય એમ અવાજ ડેસીબલમાં મપાય અને મીટરની પટ્ટી કે લીટરના પવાલા જેવું ડેસીબલ માપવાનું સાધન પણ હોય છે. ભલે એ પટ્ટી કે પવાલા જેટલું સાદુ ન હોય પણ એ સાધન વડે આપણે આપણા પ્લાન્ટમાં કેટલા ડેસીબલ અવાજ થાય તે માપી શકીએ. અમારી સાથેના કાનના ડોકટરે મગનને કહ્યું કે, ૯૦ ડેસીબલ જેટલો અવાજ આઠ કલાક સુધી સાંભળીએ તો કાનને નુકશાન થતું નથી પણ ૧૪૦ ડેસીબલ અવાજ થોડીક ક્ષણો માટે જ સાંભળીએ તો પણ નુકસાન થાય.